《严景安壁上尽松次韵》
元代·张仲深

天风吹雨来沧溟，霹雳下震龙盲惊。巨灵怒拔千兔秃，老龙蜕此槎牙形。

致身自合倚绝壁，底向虚堂寄灵迹。龙香搅翠秋淋漓，老干摩空天咫尺。

当年触石誇共工，天柱夜折嵩高中。大材不作栋梁用，秪恐斤斧终难容。

遂令根盘多错节，安得吴刀秋斸月。会须斩伐登庙堂，留取君家壁如雪。

作者简介：字子渊，庆元路人。生卒年均不详，约元惠宗至元中前后在世。生平事迹不详。著有子渊诗集六卷，《四库总目》多与遒贤、杨维桢、张雨、危素、袁华、周焕文、韩性、乌本良斯道兄弟倡和之作。古诗冲澹，颇具陶韦风格。